Bilag nr.\_\_\_\_ Tillæg til ABR Forenklet (ABR-F)

**Forord**

*ABR 18 og ABR Forenklet (ABR-F) er ikke beregnet til aftaler med forbrugere.*

*Til brug for aftaler mellem en teknisk rådgiver og større forbrugere fx ejerlejlighedsforeninger eller andelsboligforeninger har Danske Arkitektvirksomheder og Foreningen af Rådgiverende Ingeniører FRI udarbejdet et tillæg til ABR-F.*

*ABR-F er et forholdsvist komplekst aftaledokument, og det anbefales at ABR-F sammen med nærværende tillæg primært anvendes ved større sager forbrugersager eller hvor forbrugeren er en større enhed fx en ejerlejligheds- eller andelsboligforening.*

*Nærværende tillæg forholder sig til de bestemmelser i ABR-F, som ikke kan gøres gældende i aftaler med forbrugere, fordi nogle bestemmelser - af forbrugerbeskyttelsesmæssige årsager - er ufravigelige. ABR-F samt nærværende tillæg skal vedlægges aftalen som bilag. Det skal fremgå klart af aftalen, at ABR-F og nærværende tillæg er en del af aftalen.*

*Til de helt små forbrugersager, fx tilbygninger til enfamilieshuse etc. udarbejder Danske Arkitektvirksomheder og FRI et selvstændigt aftaledokument uafhængigt af ABR-F og ABR 18.*

----------------------------------------

**TILLÆG til ABR-F**

**til aftaler i større forbrugersager**

Ved indgåelse af aftaler med forbrugere, gælder ABR Forenklet (ABR-F) med følgende ændringer:

ABR-F § 1 stk. 1 ændres til

§1, stk. 1: ABR Forenklet (ABR-F) kan anvendes ved indgåelse af aftaler med forbrugere om rådgivning og bistand i relation til bygge- og anlægsarbejder, hvor der efterspørges teknisk rådgivning uden projektering eller med projektering i mindre omfang. ABR Forenklet finder anvendelse, når vilkårene er vedtaget af aftalens parter med de tilføjelser i relation til § 39 og afsnit J, der fremgår nedenfor.

ABR-F § 39 stk. 1 udgår. Gældende for aftaleforholdet er i stedet:

I det omfang klienten er forbruger gælder Lovbekendtgørelse nr. 1238 af 9. november 2015 om forældelse af fordringer (forældelsesloven).

ABR-F kapitel J. Tvister udgår i sin helhed.